《吴山十六景 其十四 包山奇石》
清代·弘历

震泽三万六千顷，神区奥壤无不包。是山得名独标众，下临无地上干霄。

怪异不堪偻指数，奇石多出山之凹。波冲浪激成孔穴，柔能克刚理则昭。

米颠一拳誇享帚，作记艳说皇山樵。诚令观此难为石，八十一穴真鹤鹩。

洞天福地列第九，丈人窃书传童谣。传称夫子不语怪，此语何自真虚嚣。